Tisztelt Kongresszus!

A versengés ösztöne és a hírszomj az emberiséggel együtt született. Emberi létünkből, eredendő belsőnkből fakad sport iránti szeretetünk és a sportújságírás művészete is.

Mert a sportújságírás, valójában művészet.

Ahogy egy témáját megörökítő festmény, vagy szobor árulkodik készítője, a festő, vagy a szobrász pillanatnyi hangulatáról és egyéniségéről, épp így olvasható ki a sportújságíró legbensőbb jellemvonása, személyisége és lelkivilága a sporteseményekről készített tudósításaiból.

Az írás, a fotózás és a filmezés őszinte műfaj. Sikerességét időmérő órával, centiméterrel, a találatok számának feljegyzésével, vagy a bírák által adott pontok számával nem értékelhetjük. A sportújságírás rangsorát e kézzel megfogható eszközök helyett a szívünkkel mérjük.

Szubjektív szempontok alapján döntjük el, hogy kit szeretünk, s kinek az írásánál lapozunk hamar tovább, de vannak objektív szempontjaink is. A Nobel békedíjas Nelson Mandelától származó idézet szerint: „azoké a dicsőség, akik soha nem mondanak le az igazságról”.

E sorok bölcsességét napi munkájuk során a legkiválóbb sportújságírók mindig szem előtt tartották.

Nem csupán arról adtak becsülettel hírt, amit láttak, hanem felelősségük tudatában arról is tájékoztatták a nagyérdeműt, hogy mi, miért történt, mi, minek a következménye volt. Úgy rajzolták meg a sportbéli sikereket és kudarcokat is, hogy mindannyian átérezhettük a történéseket, mert a leírt, vagy elhangzott szó lelkünk legmélyéig hatolt.

A legjobb sportújságírók nevét nem csupán a szakma és a szövetség, nemzetünk is felemeli, elismert művészeinkhez, kiváló sportolóinkhoz hasonlatosan, nevüket nem feledi, áldozatos, elkötelezett és hithű munkájukat megbecsüli.

A 2016. évi Sportújságíró Kongresszust szervező Magyar Sportújságíró Szövetség felelőssége, mint mindig, most is többszörös. Országunk legjobb, valóban a magyar sportért munkálkodó újságíróit megjelölni és díjazni, a kongresszus által érintendő, sportpolitikánk aktuális kérdésköreit kiválasztani és a szakma jövőjét befolyásoló kérdésekben irányt mutatni, komoly kihívás.

Ezen gondolatok jegyében, a kongresszus valamennyi résztvevőjének és a szövetség valamennyi tagjának hasznos tanácskozást, a sportot kísérőprogramokhoz pedig jó hangulatot kívánok.

Dr. Szabó Tünde

Sportért felelős államtitkár